32007D0023
L 008/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 декември 2006 година
за изменение на допълнение Б към приложение VII към Акта за присъединяване от 2005 година по отношение на някои предприятия в секторите месо, мляко и риба в Румъния
(нотифицирано под номер C(2006) 6801)
(текст от значение за ЕИП)
(2007/23/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на България и Румъния, и по-специално член 4, параграф 3 от него,
като взе предвид Акта на присъединяване на България и Румъния, и по-специално приложение VII, глава 5, раздел Б, подраздел I, буква д) от него,
като има предвид, че:
(1)
Регламент (EО) № 852/2004 на Европейския парламент и на Съвета от 29 април 2004 г. за хигиена на храните (1) и Регламент (EО) № 853/2004 на Европейския парламент и на Съвета от 29 април 2004 г., определящ специфичните хигиенни правила за храни от животински произход (2), предвиждат някои структурни изисквания за предприятия, които попадат в обхвата на тези регламенти.
(2)
Тъй като Румъния се присъединява към Общността на 1 януари 2007 г., приложение VII, глава 5, раздел Б, подраздел I, буква a) от Акта за присъединяване на България и Румъния предвижда някои структурни изисквания, определени в тези регламенти, да не се прилагат за предприятията в Румъния, които са включени в списъка на допълнение Б към приложение VII към Акта за присъединяване („списъкът на предприятия“) до 31 декември 2009 г., предмет на определени условия.
(3)
В Румъния някои предприятия в секторите месо и мляко за завършили своя процес на преструктуриране и сега са напълно в съответствие със законодателството на Общността. В допълнение някои предприятия са преустановили своите дейности. В съгласие с това списъкът на предприятия следва да бъде изменен, за да се вземат предвид тези промени.
(4)
Освен това в Румъния някои предприятия за месо, мляко и риба имат трудности при постигането на съответствие със съответните структурни изисквания, определени в регламенти (EО) № 852/2004 и (EО) № 853/2004 поради технически ограничения. Тези предприятия се нуждаят от повече време за да завършат техния процес на преструктуриране с цел да бъдат напълно в съответствие със съответните структурни изисквания, определени в тези регламенти. Тези предприятия трябва да бъдат добавени към списъците на предприятия в преход.
(5)
Много от тези предприятия в Румъния са били финансирани от Специалната програма по присъединяване за земеделието и развитието на селските райони. Всички те сега са представили гаранции, че имат необходимите средства да поправят своите недостатъци в рамките на преходния период. Налице е подробната информация по отношение на недостатъците за всяко предприятие. Следователно е оправдано да се даде преходен период също и на тези предприятия.
(6)
С цел яснота на законодателството на Общността е подходящо да се замени списъкът на предприятията, определен в допълнение Б на приложение VII към Акта за присъединяване на България и Румъния, със списъка, определен в приложението към настоящото решение.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Допълнение Б към приложение VII към Акта за присъединяване на България и Румъния се заменя с текста в приложението към настоящото решение.
Член 2
Настоящото решение се прилага, при условие че Договорът за присъединяване на България и Румъния влезе в сила и от датата, на която последният влезе в сила.
Член 3
Адресати на настоящото решение са държавите-членки.
Съставено в Брюксел на 22 декември 2006 година.